Xayrullo Bozorov Farg‘onadagi muammolarni o‘rganish uchun “xalq nazorati” platformasi ishga tushirilishini ma’lum qildi

Farg’ona viloyatidagi sektorlar, tashkilot va boshqarmalar rahbarlari endi ochiqlik asosida ishlaydi, aholi bilan yuzma-yuz muloqot qilish barobarida ijtimoiy tarmoqlar orqali ham murojaatlarni qabul qiladi. Bu haqda Farg‘ona viloyati hokimi vazifasini bajaruvchi Xayrullo Bozorov ilk bor viloyat faollari bilan bo‘lib o‘tgan yig‘ilishda ma’lum qildi, deb yozmoqda O‘zA.

Viloyat rahbari tadbirkorlikni rivojlantirish, ularni har tomonlama qo‘llab-quvvatlash, ularga ko‘makchi va yelkadosh bo‘lish ustuvor vazifa sifatida belgilanganligini qayd etib o‘tdi.
Ma’lum qilinishicha, viloyat, shahar va tumanlarda “Tadbirkorlar uyi” tashkil etilib, kichik biznes va xususiy tadbirkorlikni yanada rivojlantirish borasida aniq chora-tadbirlar amalga oshiriladi.
O‘zAning yozishicha, Xayrullo Bozorov tadbirkorlar bilan ishlash, hududlarni obod etish, aholi bandligini ta’minlash, uy-joy qurilishi va boshqa sohalarda olib borilayotgan ishlarning talab darajasida emasligini misollar orqali ko‘rsatdi.
Farg’ona viloyatidagi Furqat, Yozyovon va Qo‘shtepa tumanlarida tadbirkorlik rivoji “qoniqarsiz” deb topilgan. Ayni kunlarda mazkur hududlardagi muammolarni hal etish tadbirlari ishlab chiqilmoqda. Kambag‘allikni qisqartirish, ehtiyojmand oilalar uchun daromad manbayini topishga yordam berish barcha sektor rahbarlarining kundalik ish tartibidan joy olishi kerakligi ta’kidlandi.

“Dastlab Farg‘ona, Qo‘qon shaharlarida “xalq nazorati” platformasini ishga tushirishni rejalashtirganmiz. Aholi uchun bu muloqot maydoni bo‘ladi. Ular hududdagi muammolarni bemalol ayta olsin. Mutasaddi rahbarlar esa ularni hal etish choralarini ko‘rishi lozim. Shuningdek, matbuot va ijtimoiy tarmoqlarda xolis, asosli tanqid bo‘lsa, biz bemalol qabul qilamiz”, — deya ta’kidlagan Xayrullo Bozorov.
“Shuningdek, viloyat hokimi ta’lim, tibbiyot, mahalla, qishloq xo‘jaligi kabi sohalardagi mavjud holatni chuqur tahlil qildi. Shahar va tuman studiyalarida ishtirok etgan faollarning viloyatni ijtimoiy-iqtisodiy rivojlantirishdagi ustuvor maqsad va vazifalarni amalga oshirishda muhim o‘rni bor ekanligi ta’kidlab o‘tildi”, — deyiladi O‘zA xabarida.
Eslatib o‘tamiz, Farg‘ona viloyati sobiq hokimi Shuhrat G‘aniyev O‘zbekiston bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari etib tayinlangandi. Shu sababli u Farg‘ona viloyati hokimi lavozimidan ozod etilgan.
Shuhrat G‘aniyevning o‘rniga shu paytga qadar Namangan viloyati hokimi sifatida ishlab kelgan Xayrullo Bozorov Farg‘ona viloyati hokimi vazifasini bajaruvchi etib tayinlandi.